b'\n_START_ARTICLE_\nLaksev\xc3\xa5g Musikkforening\n_START_PARAGRAPH_\nLaksev\xc3\xa5g Musikkforening er et norsk brassband med tilh\xc3\xb8righet p\xc3\xa5 Laksev\xc3\xa5g i Bergen. Korpset, som den gang het Laxevaags Musikforening, ble stiftet 15. august 1895 og er dermed et av de eldste korps i Norge._NEWLINE_Tiden mellom 1895 og 1920 var en spennende og ikke minst vanskelig tid for korpset. Korpset var flere ganger p\xc3\xa5 randen av \xc3\xa5 opph\xc3\xb8re, men i tiden 1920 til 1940 ble det mer fart i sakene. Selv om perioden begynte noe vaklende, gikk det bedre og bedre etter hvert. Noen skj\xc3\xa6r i sj\xc3\xb8en var der, men korpset klarte \xc3\xa5 ri av de st\xc3\xb8rste b\xc3\xb8lgene ogs\xc3\xa5 denne gang._NEWLINE_Den virkelige pr\xc3\xb8velsen kom under krigen 1940 til 1945, da foreningen valgte \xc3\xa5 legge ned instrumentene i protest mot Nasjonal Samling._NEWLINE_4. september 1945 begynte \xc3\xb8velsene i den f\xc3\xb8rste sesongen etter krigen, og perioden fra 1945 til 1954 skulle f\xc3\xb8re Laksev\xc3\xa5g Musikkforening videre etter en vanskelig tid. Det begynte med 50-\xc3\xa5rsjubileum, og etter det gikk det slag i slag frem mot 60-\xc3\xa5rsjubileet i 1955. Tiden fra 1955 til 1970 inneholdt b\xc3\xa5de oppgang og nedgang for foreningen. En del av perioden var preget av d\xc3\xa5rlig fremm\xc3\xb8te og ditto musikalske kvaliteter, men nok en gang klarte foreningen \xc3\xa5 ta seg opp igjen. Ett av de gledelige lyspunktene denne perioden var at de f\xc3\xb8rste kvinnelige medlemmene kom til foreningen i 1961. I perioden ble det feiret b\xc3\xa5de 60-, 70- og 75-\xc3\xa5rsjubileum._NEWLINE_Perioden 1971 til 1979 hadde en laber start med lavt medlemstall og svake musikalske prestasjoner. Det skulle imidlertid snu b\xc3\xa5de med medlemstall og prestasjoner, og resten av perioden ble en stor opptur i s\xc3\xa5 m\xc3\xa5te. Et hardkj\xc3\xb8r i slutten av perioden skulle atter gi seg utslag i feil retning, og starten for perioden 1980 til 1990 skulle ogs\xc3\xa5 bli laber. Denne perioden skulle ogs\xc3\xa5 bli en vanskelig periode med tanke p\xc3\xa5 dirigenter, som "kom og gikk"._NEWLINE_Starten p\xc3\xa5 perioden 1991 til 1995 ble en total omveltning for korpset da de h\xc3\xb8sten 1991 gikk fra janitsjarbesetning til \xc3\xa5 bli et brassband. Resultatet av dette skulle ikke utebli og LMF gikk inn i en ny tid. Tiden var ogs\xc3\xa5 inne til \xc3\xa5 delta mer aktivt i konkurranser, noe som skulle bli de \xc3\xa5rlige musikalske utfordringene fremover. 1995 skulle ogs\xc3\xa5 bli \xc3\xa5ret da foreningen feiret sitt 100-\xc3\xa5rsjubileum.'